कार्मिक, लोक शिकायत एवं पेंशन मंत्रालय
मोदी सरकार के 09 वर्षो के दौरान युवाओं को केंद्र में रखा गया और उनके दरवाजे पर अनेक अवसर दस्तक दे रहे है : डॉ. जितेंद्र सिंह
डॉ. जितेंद्र सिंह ने कहा - 2023 में देश के युवा ‘भारत @2047’ को परिभाषित करेंगे
युवा परिवर्तन के मुख्य श्रोत हैं और देश का भविष्य युवा शक्ति से संचालित होगा: डॉ. जितेंद्र सिंह
डॉ. जितेंद्र सिंह ने कहा - जम्मू कश्मीर नए सिरे से वृद्धि एवं विकास के मार्ग पर अग्रसर है और श्रीनगर में जी-20 की बैठक का सफल समापन इसका प्रमाण है
सरकार युवाओं को विकास के लिए अनुकूल वातावरण एवं सही दिशा प्रदान कर रही है, जो उन्हें पिछली सरकारों में प्राप्त नहीं हुआ था: डॉ. जितेंद्र सिंह
डॉ. जितेंद्र सिंह ने कहा - सरकार द्वारा प्रदान किए गए अवसरों का सर्वोत्तम उपयोग करने के लिए मानसिकता में बदलाव लाना अनिवार्य है, जैसे भारत में बढ़ता स्टार्ट-अप पारिस्थितिकी तंत्र जो आकर्षक एवं लाभप्रद करियर की पेशकश करता है
डॉ. जितेंद्र सिंह ने कहा- भारत दुनिया में स्टार्ट-अप पारिस्थितिकी तंत्र में तीसरे स्थान पर है, जो केवल प्रधानमंत्री नरेन्द्र मोदी के निर्देशन में इस देश के युवाओं द्वारा ही प्राप्त करना संभव है
देश के युवा आकांक्षी हैं लेकिन पहले उन्हें सही एवं आकांक्षी माहौल प्राप्त नहीं हुआ जैसा कि अब उन्हें प्रधानमंत्री नरेन्द्र मोदी द्वारा प्रदान किया जा रहा है: डॉ. जितेंद्र सिंह
केंद्रीय विज्ञान और प्रौद्योगिकी एवं पृथ्वी विज्ञान राज्यमंत्री  और प्रधानमंत्री कार्यालय, कार्मिक, लोक शिकायत, पेंशन, परमाणु ऊर्जा और अंतरिक्ष राज्यमंत्री, डॉ. जितेंद्र सिंह ने आज कहा कि मोदी सरकार के 09 वर्षो के दौरान युवाओं को केंद्र में रखा गया और उनके दरवाजे पर अनेक अवसर दस्तक दे रहे हैं।
केंद्रीय मंत्री ने कहा कि प्रधानमंत्री नरेन्द्र मोदी के नेतृत्व वाली सरकार के 09 वर्ष निसंदेह युवा केंद्रित रहे हैं लेकिन देश के युवाओं के लिए उपलब्ध अवसरों एवं विभिन्न पहलों का अधिकतम उपयोग करने के लिए सोच में बदलाव लाने की आवश्यकता है।
डॉ. जितेंद्र सिंह जम्मू के कठुआ में नेहरू युवा केंद्र द्वारा आयोजित ‘भारत@2047’ थीम के साथ ‘वाई 20 ’ को संबोधित कर रहे थे।
युवाओं की एक विशाल सभा को संबोधित करते हुए, डॉ. जितेंद्र सिंह ने कहा कि हमारे देश के युवाओं के दरवाजे पर अनेक अवसर दस्तक दे रहे हैं और प्रधानमंत्री नरेन्द्र मोदी के नेतृत्व वाली सरकार विभिन्न स्तरों पर युवाओं को समान अवसर प्रदान करने के लिए दृढ़ संकल्पित एवं समर्पित है। डॉ. जितेंद्र सिंह ने कहा कि इसका सबसे अच्छा उदाहरण गैर-राजपत्रित पदों के लिए साक्षात्कार को समाप्त करना है, 2,000 से ज्यादा नियमों को समाप्त करना है, जिनमें से कई देश के युवाओं के विकास में बाधाएं उत्पन्न कर रहे थे।
डॉ. जितेंद्र सिंह ने कहा कि प्रधानमंत्री नरेन्द्र मोदी के कार्यकाल में भारत का स्टार्ट-अप पारिस्थितिकी तंत्र विश्व में तीसरे स्थान पर है और 100 से ज्यादा यूनिकॉर्न केवल इस राष्ट्र के युवाओं के कारण ही संभव हो सके हैं। उन्होंने कहा कि देश के युवा आकांक्षी हैं लेकिन पहले उन्हें सही एवं आकांक्षी माहौल प्राप्त नहीं हुआ जैसा कि अब उन्हें प्रधानमंत्री नरेन्द्र मोदी द्वारा प्रदान किया जा रहा है।
डॉ. जितेंद्र सिंह ने कहा कि अरोमा मिशन उन स्टार्ट-अप्स को आकर्षित कर रहा है जिनका मूल स्थल जम्मू-कश्मीर है। हजारों लोगों को प्रशिक्षण प्रदान किया गया है और पूरे देश भर में भारी संख्या में किसानों के लिए राजस्व उत्पन्न किया है। डॉ. सिंह ने कहा कि जम्मू-कश्मीर के युवाओं को अरोमा मिशन स्टार्ट-अप सबसे अच्छे अवसरों में से एक के रूप में देखना चाहिए क्योंकि जम्मू-कश्मीर में बैंगनी क्रांति जम्मू-कश्मीर के युवाओं को आकर्षक स्टार्ट-अप का अवसर प्रदान करती है
डॉ. जितेंद्र सिंह ने कहा कि युवा परिवर्तन के मुख्य स्रोत हैं और देश का भविष्य युवा शक्ति से संचालित होगा क्योंकि भारत एक युवा राष्ट्र है जिसकी वास्तविक ताकत इसकी युवा शक्ति में निहित है।
केंद्रीय मंत्री ने कहा कि प्रधानमंत्री नरेन्द्र मोदी के साहसिक नेतृत्व में भारत की छवि बदली है और प्रधानमंत्री नरेन्द्र मोदी विश्व के सबसे बड़े नेता के रूप में उभरे हैं, जो स्थिर शासन एवं प्रशासन के माध्यम से किसी भी चुनौती से निपटने में सक्षम हैं।
डॉ. जितेंद्र सिंह ने कहा कि देश में 2014 से पहले केवल 145 मेडिकल कॉलेज थे जबकि प्रधानमंत्री नरेन्द्र मोदी के नेतृत्व वाली सरकार में पिछले 09 वर्षों में 265 और कॉलेज खुले हैं। इसी प्रकार से, देश में 2014 से पहले 725 विश्वविद्यालय थे और इस अवधि में 300 नए विश्वविद्यालय खोले गए हैं। उन्होंने कहा कि पिछले 09 वर्षों में प्रधानमंत्री ग्राम सड़क योजना के अंतर्गत देश में 07 लाख किलोमीटर सड़कें जोड़ी गई है और मुद्रा ऋण योजना के अंतर्गत पिछले 09 वर्षों में लाभार्थियों को 23 लाख करोड़ रुपये का मुद्रा ऋण प्रदान किया गया है।
डॉ. जितेंद्र सिंह ने कहा कि जम्मू-कश्मीर नए सिरे से विकास के मार्ग पर अग्रसर है और श्रीनगर में जी-20 की बैठक का सफल समापन इस बदलाव को प्रमाणित करता है, क्योंकि सरकार केंद्रशासित प्रदेश में बदलाव लाने के लिए प्रतिबद्ध है।